Organizația Euro NCAP a publicat recent o serie de statistici cu privire la activitatea utilizatorilor săi pe site, iar datele arată că Dacia Duster este cel mai căutat model dintre toate mașinile din Europa în 2018.

Euro NCAP (The European New Car Assessment Programme) este o organizație independentă care testează rezistența mașinilor comercializate în Europa, precum și eficiența acestora în a evita sau limita consecințele accidentelor rutiere. Pe lângă statistici sub formă de text, site-ul publică clipuri video cu rezultatele testelor de impact pentru fiecare autoturism în parte.

Citește și:

Dintre toate mașinile de pe piața europeană, Dacia Duster este cea mai căutată pe această platformă în anul 2018. Nu mai puțin de 136.445 afișări a înregistrat pagina SUV-ului românesc.

Autoturismul a fost notat cu 3 stele din maximumul de 5. Inginerii Euro NCAP i-au acordat un calificativ de 71% la capitolul „protecția ocupanților adulți', 66% pentru ocupanții copii, 56% pentru pietoni și – cel mai slab rezultat – 37% în ceea ce privește sistemul de siguranță.

În clasamentul popularității online, Dacia Duster este urmată de Volvo XC60, cu 100.460 afișări, și de Volkwagen Polo, cu 95.882 vizualizări.

Astăzi, Dacia a anunțat prețul celui mai puternic model din istoria sa, dotat cu un motor dezvoltat de Alianța Renault-Nissan împreună cu Mercedes. Articolul complet îl puteți citi pe Auto Bild.

Sursa foto: captură ecran YouTube/Groupe Renault